Návrh na poskytnutie nenávratného finančného príspevku z rezervného fondu Slovenského pozemkového fondu a na súhlas s presunom finančných prostriedkov medzi programami na riešenie situácie odbytových problémov v agrosektore (IPA)

	Nadväzne na úlohy  rezortu v roku 2003,  Vedenie ministerstva pôdohospodárstva SR odsúhlasilo v súlade s uznesením vlády SR číslo 184 z 12. marca 2003 pre Intervenčnú poľnohospodársku agentúru  na zabezpečenie organizovania trhu s vybranými poľnohospodárskymi komoditami finančné prostriedky vo výške 330  000 tis. Sk.  
	Vzhľadom na novovzniknutú situáciu a nerovnovážny stav v odbyte mlieka, mliečnych výrobkov a iných poľnohospodárskych komodít na slovenskom trhu je treba upraviť bežný transfer pre Intervenčnú poľnohospodársku agentúru o ďalších  420  000 tis. Sk, z toho z rozpočtovaných prostriedkov pre kapitolu čiastku vo výške 170 000 tis. Sk a z mimorozpočtových zdrojov čiastku vo výške 250 000 tis. Sk.
	V rámci rozpočtu kapitoly Ministerstvo pôdohospodárstva SR navrhuje presun medzi programom 052 - Poľnohospodárstvo a výroba potravín a programom 050 - Podpora rezortných programov.
	Mimorozpočtové  zdroje vo výške 250 000 tis. Sk odsúhlasila Správna rada Slovenského pozemkového fondu na mimoriadnom rokovaní 3. apríla 2003, na základe žiadosti Ministerstva pôdohospodárstva SR. Tieto finančné prostriedky sú účelovo určené pre Intervenčnú poľnohospodársku agentúru a sú poskytnuté ako nenávratný finančný príspevok z rezervného fondu Slovenského pozemkového fondu. Pri použití týchto prostriedkov rezort dôsledne uplatní ustanovenie § 20 zákona NR SR číslo 303/1995 Z. z. o rozpočtových pravidlách v znení neskorších predpisov, ako aj Pokyn Ministerstva financií SR číslo 4739/2002-91.
Na základe uvedených skutočností navrhujeme odsúhlasiť presuny medzi programami rozpočtu v pôsobnosti ministerstva. V programoch rozpočtu sa uvedená úprava premieta nasledovne :
•	Program 052 - Poľnohospodárstvo a výroba potravín sa zníži o čiastku             170  000 tis. Sk. Výsledný objem výdavkov na uvedenom programe bude vo výške 9 316 600 tis. Sk.
•	Program 050 - Podpora rezortných programov sa zvýši o čiastku 170 000   tis. Sk. Výsledný objem výdavkov na uvedenom programe bude vo výške              1 318 343 tis. Sk.
Predkladaný návrh na vykonanie presunov medzi programami vychádza  zo zhodnotenia zabezpečenia nevyhnutných úloh na rok 2003 a s cieľom zabezpečiť rovnováhu a účelnejšie využitie nástrojov regulácie trhu s vybranými poľnohospodárskymi komoditami. 
Predložený návrh nemá dopad na štátny rozpočet, zamestnanosť, ani na stav životného prostredia.